ROZHODNUTIE KOMISIE
z 25. júna 2008
o finančnom príspevku Spoločenstva na mimoriadne opatrenia zamerané na boj proti vtáčej chrípke v Portugalsku v roku 2007
[oznámené pod číslom K(2008) 2978]
(Iba portugalské znenie je autentické)
(2008/556/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 3a ods. 1,
keďže:
(1)
Rozhodnutím 90/424/EHS sa ustanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane mimoriadnych opatrení. Podľa článku 3a uvedeného rozhodnutia môžu členské štáty dostať finančný príspevok Spoločenstva na pokrytie nákladov súvisiacich s určitými opatreniami zameranými na eradikáciu vtáčej chrípky.
(2)
V článku 3a ods. 3 rozhodnutia 90/424/EHS sa ustanovujú pravidlá týkajúce sa percentuálneho podielu nákladov vzniknutých členským štátom, ktoré sa môžu hradiť v rámci finančného príspevku Spoločenstva.
(3)
Po zmene a doplnení rozhodnutia 90/424/EHS rozhodnutím Rady 2006/53/ES (2) sa nariadenie Komisie (ES) č. 349/2005 z 28. februára 2005 stanovujúce pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3), už nevzťahuje na vtáčiu chrípku. Preto je nutné, aby sa v tomto rozhodnutí výslovne ustanovilo, že udelenie finančného príspevku Spoločenstva Portugalsku podlieha splneniu určitých pravidiel stanovených v uvedenom nariadení.
(4)
V roku 2007 sa v Portugalsku vyskytli ohniská vtáčej chrípky. Výskyt tejto nákazy predstavuje závažné riziko pre populáciu hospodárskych zvierat Spoločenstva. Portugalsko prijalo podľa článku 3a ods. 2 rozhodnutia 90/424/EHS opatrenia na likvidáciu týchto ohnísk.
(5)
Portugalsko v plnej miere splnilo svoje technické a administratívne povinnosti stanovené v článku 3 ods. 3 a článku 3a ods. 2 rozhodnutia 90/424/EHS a v článku 6 nariadenia (ES) č. 349/2005.
(6)
Portugalsko predložilo Komisii 7. novembra 2007 informácie o vzniknutých nákladoch a naďalej poskytuje všetky potrebné informácie o výdavkoch na náhrady a o operačných nákladoch.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva
1. Portugalsku sa môže udeliť finančný príspevok Spoločenstva na pokrytie nákladov vzniknutých tomuto členskému štátu pri prijímaní opatrení uvedených v článku 3a ods. 2 rozhodnutia 90/424/EHS na boj proti vtáčej chrípke v roku 2007.
2. Na účely tohto rozhodnutia sa články 2 až 5, článok 7, článok 9 ods. 2, 3 a 4 a článok 10 nariadenia (ES) č. 349/2005 uplatňujú mutatis mutandis.
Článok 2
Adresát
Toto rozhodnutie je určené Portugalskej republike.
V Bruseli 25. júna 2008